Гүлжаухар АЙТҚҰЛОВА,

“Қ.Бектаев атындағы жалпы орта мектебі” кмм-нің бастауыш сынып мұғалімі.

Білімді де білікті ұстаз
Заман үдерісіне ілесу білімділік пен біліктілікті талап етеді. Бұл, әсіресе, білім беру саласында қызмет ететін азаматтардың жауапкершілік жүгінің салмағын арттыра түседі.

Тәуелсіз елдің негізгі тірегі – білімді ұрпақ. Қазіргі таңда білімдінің алға шығып, бәйгеден озып келетін заманы туды. Өскелең ұрпақты әлем мойындататын рухани биікке көтеру – ұстаздардың қолында. Осы орайда білім жүйесінің қарқынды да нәтижелі дамуына үлес қосып, аянбай еңбек етіп келе жатқан ұстаздардың бірі – Зухра Естемесова.

Қазіргі ұстаздар алдындағы міндет: ғылым мен техниканың даму деңгейіне сәйкес оқушының білімі терең, іскер және ойлауға қабілетті, әлемдік стандарттар негізінде жұмыс жасай алатын құзырлы тұлғаны қалыптастыру. Мұндай талапқа сай қызмет істеу үшін ұстаз үздіксіз ізденісте кәсіби білікті болуы тиіс.

Зухра Естемесова – 1989 жылдан бері аудандық білім бөлімінің орыс тілі мен әдебиеті пәнінің әдіскері қызметін атқарып келеді. Мұғалімдердің орта білім мазмұнын жаңарту жағдайында пән бойынша жаңартылған білім беру бағдарламасын іске асы​ру үшін, ұстаздардың біліктілігін арттыру курсын оқытуда Зухра Қалмырзақызының еңбегі зор. Мұғалімдердің жаңартылған білім беру бағдарламасы бойынша, біліктілігін арттыру курсынан алған білімдерін тәжірибемен ұштастыруда аудандық семинарларды ұйымдастыруда белсене араласады.

Жаны таза, көпшіл, ақкөңіл, өз ісіне жауапты жан. Білім саласында да, қоғамдық жұмыстарда да айналасындағыларға жауапкершілікті сезіндіре біледі.

«Атқарған игі істері үшін», «Тәуелсіз Қазақстанның рухани және әлеуметтік дамуы жолында қол жеткізген табыстары мен білім беру саласына қосқан үлесі үшін» Құрмет грамотасымен, «Білім беру саласындағы ерекше еңбегі үшін», Қазақстан Республикасы білім беру ісінің үздігі» белгісімен марапатталуының өзі атқарған еңбектерінің жемісі деп білемін.

Естемесова Зухра Қалмырзақызы – өзінің білімділігі мен біліктілігін, ұйымдастырушылық қабілетін ұстаздарға үйрете білетін ұстаздардың ұстазы.
